Publication: Magyar Közlöny
Issue: MK-2006-162 (Year: 2006, Number: 162)
Era: 2004-2010
Section: A névviselésre vonatkozó jogi szabályozás tehát megfelelõen biztosítja a kisebbséghez tartozó személyek névviseléshez fûzõdõ jogát, és összhangban áll az Alkotmánybíróság 58/2001. (XII. 7.) AB határozatával is, amelynek értelmében
Paragraph Index: 1788

2. A kisebbségi közösséghez tartozók identitását védõ szabályok, különös tekintettel a személyes adatok kezelésére Az „identitás” nem más, mint önazonosság. Egyéni szinten válasz arra, hogy ki vagyok, közösségi szinten, hogy kik vagyunk. Meghatározzuk magunkat nevünk, nyelvünk, korunk, nemünk, nemzeti, etnikai, vallási hovatartozásunk, pártállásunk, családi jogállásunk stb. által, vagyis az identitás biológiai, érzelmi, társadalmi, jogi státuszaink összessége. Az identitástudat törekvés arra, hogy az egyén és/vagy a közösség lényegesnek ítélt jegyei, tulajdonságai változatlanul fennmaradjanak annak érdekében, hogy a személy és/vagy közösség tartósan azonos maradhasson önmagával. A kisebbségi jog ezeket a szociálpszichológiai kategóriákat jogi kategóriává teszi annak fel-, és elismerésével, hogy a nemzeti és etnikai kisebbségi közösség számára a jogegyenlõség biztosítása nem elégséges; speciális többletjogokra van szükségük, egyrészt arra, hogy megõrizhessék kisebbségi önazonosságukat, másrészt pedig egyenlõségüket az alapjogok gyakorlásában. A Nektv. kifejezetten a kisebbségi közösségek és tagjaik identitását védõ szabályokat tartalmaz. Ezt a törvény preambuluma expressis verbis meg is fogalmazza, kiemelve, hogy a nemzeti és etnikai kisebbségek nyelve, tárgyi és szellemi kultúrája, történelmi hagyományai, valamint a kisebbségi létükkel összefüggõ más sajátossága az egyéni és közösségi önazonosságuk része, s ezen „különleges értékek” „megõrzése, ápolása, gyarapítása” az államok és a nemzetek közösségének is érdeke. Továbbá, hogy az Országgyûlés ezen törvényben is biztosítja mindazon emberi és politikai jogokat, a szükséges intézményes alapokat, amelyek segítségével a nemzeti vagy etnikai önazonosság megõrzése, a kisebbségi lét megélése elõsegíthetõ. A nemzeti vagy etnikai kisebbséghez tartozás belsõ vállalása az önazonossághoz fûzõdõ jog, kinyilvánítása vagy elhallgatása az önrendelkezési jog egyik eleme. A hatályos szabályozás mindkettõt azonos módon, az önrendelkezési jog megnyilvánulásaként kezeli. Az állam (és a jog) a kisebbségi önazonosság kérdésében szükségképpen semleges: az identitás a belsõ, személyes, érzelmi-tudati viszonyok (az autonómia) egyik eleme.

Source: https://magyarkozlony.hu/hivatalos-lapok/8d84d09a422734829a809ca17d0e2bc7a9618071/dokumentumok/bc659edd643603e456e0b6ea48da97468fc77958/letoltes